CELEX: E2019P0003
Language: el
Date: 2019-03-29 00:00:00
Title: Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Fürstliches Landgericht στις 29 Μαρτίου 2019 στην υπόθεση Gable Insurance AG in Konkurs (Υπόθεση E-3/19)

22.8.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 284/17
            
         
      Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Fürstliches Landgericht στις 29 Μαρτίου 2019 στην υπόθεση Gable Insurance AG in Konkurs
      (Υπόθεση E-3/19)
      (2019/C 284/06)
      Με επιστολή της 29ης Μαρτίου 2019, το Fürstliches Landgericht (Πρωτοδικείο του Πριγκιπάτου) υπέβαλε αίτηση προς το Δικαστήριο της ΕΖΕΣ, η οποία καταχωρίστηκε στη Γραμματεία του Δικαστηρίου της ΕΖΕΣ στις 29 Μαρτίου 2019, για την έκδοση συμβουλευτικής γνώμης στην υπόθεση Gable Insurance AG in Konkurs σχετικά με τα ακόλουθα ερωτήματα:
      
                  1.
               
               
                  Το πρώτο ερώτημα αφορά την ερμηνεία του όρου «απαίτηση εξ ασφαλίσεως» στο άρθρο 268 παράγραφος 1 στοιχείο ζ) της οδηγίας 2009/138/ΕΚ.
                  
                              α)
                           
                           
                              Ποια κριτήρια πρέπει να εφαρμοστούν για να διαπιστωθεί αν ορισμένα στοιχεία της οφειλής δεν έχουν ακόμη καταστεί γνωστά;
                           
                        
                              β)
                           
                           
                              Μία απαίτηση, τουλάχιστον κατ’ αρχήν, πρέπει να έχει δημιουργηθεί, να έχει γίνει δεκτή και/ή να έχει αναγγελθεί πριν από την έναρξη της διαδικασίας αφερεγγυότητας (ή, εναλλακτικά, πριν από την ακύρωση των ασφαλιστηρίων συμβολαίων ως αποτέλεσμα της έναρξης διαδικασιών εκκαθάρισης) προκειμένου να θεωρηθεί ως ασφαλιστική απαίτηση; Σε αντίθετη περίπτωση, προκύπτει το ακόλουθο ερώτημα:
                           
                        
                              γ)
                           
                           
                              Η οδηγία 2009/138/ΕΚ προβλέπει χρονικό όριο όσον αφορά τη δυνατότητα δημιουργίας απαιτήσεων εξ ασφαλίσεως μετά την έναρξη της διαδικασίας αφερεγγυότητας, προκειμένου να αποφευχθεί η συνεχής αναβολή της κατάρτισης του τελικού λογαριασμού και η διανομή στους πιστωτές λόγω της αναγγελίας νέων απαιτήσεων ή, εναλλακτικά, με ποιον τρόπο αντιμετωπίζει η οδηγία 2009/138/ΕΚ τις απροσδιόριστες οφειλές αυτού του είδους;
                           
                        
                              δ)
                           
                           
                              Η φράση «… ή ακύρωσης…» σημαίνει ότι μόνο τα ασφάλιστρα που οφείλονται [από ασφαλιστική επιχείρηση] ως αποτέλεσμα της ακύρωσης σύμβασης πριν από την έναρξη των διαδικασιών εκκαθάρισης θεωρούνται απαιτήσεις εξ ασφαλίσεως ή επίσης απορρέει απαίτηση εξ ασφαλίσεως όταν τα ασφάλιστρα οφείλονται από την ασφαλιστική επιχείρηση ως αποτέλεσμα της ακύρωσης σύμβασης μετά την έναρξη των διαδικασιών εκκαθάρισης;
                           
                        
            
                  2.
               
               
                  Το δεύτερο ερώτημα αφορά την ερμηνεία του όρου «διαδικασίες εκκαθάρισης» στο άρθρο 268 παράγραφος 1 στοιχείο δ) της οδηγίας 2009/138/ΕΚ.
                  Η διάταξη αυτή πρέπει να ερμηνευθεί υπό την έννοια ότι ο δικαστικός συμβιβασμός σε σχέση με (μεμονωμένες) απαιτήσεις εξ ασφαλίσεως είναι δυνατός ακόμα και ανεξάρτητα από, ή και αντίθετα προς, τους εθνικούς δικονομικούς κανόνες που διέπουν τις διαδικασίες εκκαθάρισης και, εάν ναι, ποιες ειδικές απαιτήσεις της οδηγίας πρέπει να πληρούνται για να επιτευχθεί ο δικαστικός συμβιβασμός;
               
            
                  3.
               
               
                  Το τρίτο ερώτημα αφορά τη σχέση μεταξύ του άρθρου 275 παράγραφος 1 στοιχείο α) και του άρθρου 274 παράγραφος 2 στοιχείο ζ) της οδηγίας 2009/138/ΕΚ.
                  Αντιβαίνει στο άρθρο 275 παράγραφος 1 στοιχείο α) εθνικός κανόνας εφαρμογής του άρθρου 274 παράγραφος 2 στοιχείο ζ), δηλαδή σχετικά με την αναγγελία, την επαλήθευση και την αποδοχή των απαιτήσεων, που έχει ως αποτέλεσμα άνιση μεταχείριση των ασφαλιστικών πιστωτών;